**Sumachovec fermežový** alebo **sumach fermežový** (lat. *Toxicodendron vernicifluum*, synonymá: *Toxicondendron verniciferum*, *Toxicodendron verniciflua*, *Rhus verniciflua*, *Rhus vernicifera*) je strom z rodu sumachovec (*Toxicodendron*), alternatívne zaraďovaný do rodu sumach v širšom zmysle (*Rhus* s. l.). Pochádza z Číny a indického subkontinentu. V súčasnosti sa pestuje v regiónoch Číny, Kórey a Japonska. Zo stromov sa získava živica (urušiol), ktorá sa následne používa ako vysoko odolný lak (uruši).

Opis
----

Sumachovec fermežový je vždyzelený strom, rastie do výšky 3 až 10 m. Konárová stopka je dlhá 7 až 14 cm, obsahuje 7 až 19 listov. Listy sú dlhé 6 až 13 cm spolu s listovými stopkami, sú čepeľového tvaru, poskladané sú do tvaru prísediacich listov. Semenník je zrastený z 3 lístkov a iba jeden z nich je fertilný (plodný). Horná časť piestika (čnelka), cez ktorú prerastá peľové vrecúško k vajíčku, má vnútri kanálik a je vystlaný žľaznatou pokožkou. Tyčiniek je päť a majú podobu zahrotených nitiek. Plodom je červená alebo hnedá jednosemenná kôstkovica guľôčkového tvaru. Plody bývajú pokryté jednoduchými a žľaznatými chĺpkami. Základnou zložkou jeho miazgy je organická zlúčenina - polymérovaná živica urušiol, ktorá je tvrdá a veľmi krehká.

Využitie
--------

### Živica a lak

*Bližšie informácie v článkoch: Urušiol a Uruši*
Lak sa zbiera v zárezoch v kôre. V týchto zárezoch sa miazga skoncentruje a zberač (*kaiko*/*urušikaki*), ju špachtľou naberie do bambusovej nádoby. Existujú dva postupy zberu laku: prvý (*jódžógaki*) šetrný - udržiavací zber a druhý (*korošigaki*), ktorý nepočíta s prežitím stromu a preto má o mnoho väčšiu výťažnosť. Dnes sa prevažne používa druhý postup teda *korošigaki*. Zárezy vytvárajú lievik 22 až 25 vodorovných rezov pod sebou na kmeni 10 ročného stromu a následne koncentrujú svetložltú miazgu. Pred aplikáciou na základný materiál, ktorý sa má lakovať sa miazga (urušiol) prefiltruje, tepelne upraví, poprípade zafarbí. Tvrdnutie nanesenej miazgy vyžaduje jej „sušenie" v teplej, vlhkej komore alebo skrini (*furo*/*urušiburo*) počas 12 až 24 hodín, kde urušiol polymerizuje. Čerstvý lak je následne veľmi silne alergický. Pre citlivé osoby je nebezpečný aj dym z horiacich vetví či výpary za teplých dní.

Výrobky natreté týmto lakom sú rozpoznateľné extrémne odolným a lesklým povrchom. Lak uruši má mnoho použití. Niektoré bežné aplikácie zahŕňajú riad, hudobné nástroje, plniace perá a šperky. Existuje niekoľko typov lakov. Nepigmentovaný lak je tmavohnedý, ale najbežnejšie farby urušiolu sú čierna a červená, z práškových pigmentov oxidu železa, oxidu železnato-železitého (magnetit) a oxidu železitého (hematit). Vysoko cenený je najmä červený lak.

Nanášanie a dekorácia laku je dlhý proces, ktorý vyžaduje veľa hodín, alebo dní starostlivých a opakujúcich sa vrstiev a časov uschnutia. Vytvorenie jedného lakového predmetu uruši, napríklad misky alebo plniaceho pera, môže trvať celé týždne až mesiace. Lak sa používa aj ako veľmi silné lepidlo.

Listy, semená a živica zo sumachovca fermežového sa niekedy používajú v čínskej medicíne na ošetrenie vnútorných parazitov, alebo na zastavenie krvácania.

### Vosk

Tuk získaný z plodov sumachovca fermežového sa predtým používal ako náhrada za včelí vosk pri výrobe sviečok, príprave politúry a leštidiel. Plody zo stromov sa zbierajú, sušia, naparujú a lisujú, aby sa z nich extrahoval vosk, ktorý po ochladení stvrdne. V Európe je tento materiál známy ako *japonský vosk* (木蠟, 木蜡, 木蝋). Využíval sa pri príprave tlačiarenských farieb.

Galéria
-------

* PlodyPlody
* PlodyPlody
* ListyListy
* Toxicodendron vernicifluum*Toxicodendron vernicifluum*
* Toxicodendron vernicifluum*Toxicodendron vernicifluum*
* Kôra stromuKôra stromu

Poznámka
--------

V tomto článku je pre prepis japonských názvov použitá česká transkripcia prevzatá z knihy Anny Čumlivskej: *Manuál japonského laku*. Názvy zdrojov sú uvádzané aj v originále latinkou s anglickou transkripciou sú ponechané v pôvodnom znení. Čítanie jednotlivých odborných výrazov aj japonský zápis v registri vychádza zo *Šikkóši gakkai* (2012), v registri sú potom v zátvorke uvedené prípadne staršie spôsoby výslovnosti podľa *Šinsó gappon šicugei džiten* (2004). Výslovnosť slov odpovedá zápisu v českej a slovenskej transkripcii, len pri niektorých slovách s akcentom na ďalších slabikách sa napríklad v slabikách *ši* a *cu* pred hláskami *k* a *t* v mnohých oblastiach Japonska vypúšťajú samohlásky. *Šika* sa teda môže čítať „*ška*", *šitanuricuke* sa číta ako „*štanuricke*" atď.

Referencie
----------

1. ↑   *Toxicodendron vernicifluum*. *IUCN Red List of Threatened Species* (IUCN), 2018. Dostupné online [cit. 2019-11-22]. DOI: 10.2305/IUCN.UK.2019-1.RLTS.T136775175A136775177.en.
2. 1 2  BARANCE, T. et al. Systematická botanika, 2001, S. 115
3. ↑  BALÁŽOVÁ, Ľubica; DOROTJAKOVÁ, Viktória; ĎURČO, Peter; FIFIKOVÁ, Elena; FILKUSOVÁ, Mária, HAASOVÁ, Bachytžan; JAROŠOVÁ, Alexandra; MASÁROVÁ, Margita; PETRUFOVÁ, Magdaléna *Veľký slovensko-ruský slovník : R-Š*. 1. vyd. Bratislava : Veda, 1990. 758 s. ISBN 80-224-0079-3. S. 615.
4. ↑  Andrés-Hernández, A. & Terrazas, Teresa. (2009). Leaf architecture of Rhus s.str. (Anacardiaceae). Feddes Repertorium. 120. 293 - 306.
5. ↑  MANSFELD, Rudolf; BÜTTNER, R.. *Mansfeld's Encyclopedia of Agricultural and Horticultural Crops ((Except Ornamentals))*. [s.l.] : Springer Science & Business Media, 2001. 3641 s. ISBN 978-3-540-41017-1. S. 1060, 1061.
6. ↑   *Taxon: Toxicodendron vernicifluum (Stokes) F. A. Barkley* [online]. npgsweb.ars-grin.gov, [cit. 2019-12-28]. Dostupné online.
7. ↑   *Plants Profile for Toxicodendron vernicifluum (Chinese lacquer)* [online]. plants.usda.gov, [cit. 2019-11-24]. Dostupné online.
8. 1 2 3  Čumlivská, str. 22 – 23
9. ↑   *Rhus verniciflua Lacquer Tree PFAF Plant Database* [online]. pfaf.org, [cit. 2019-11-23]. Dostupné online.
10. 1 2   *Škumpy užitečné i zrádné: Jedovatý břečťan i dárci vosku* [online]. 100+1 zahraniční zajímavost, 2017-02-24, [cit. 2019-11-23]. Dostupné online. (po anglicky)
11. ↑  Čumlivská, str. 30 – 35
12. ↑  Čumlivská, str. 40 – 50
13. ↑  LEE, E. H.; SONG, D. G; LEE, J. Y.; PAN, C. H.; UM, B. H; JUNG, S. H.. *Inhibitory effect of the compounds isolated from Rhus verniciflua on aldose reductase and advanced glycation endproducts". Biological and Pharmaceutical Bulletin*. [s.l.] : [s.n.], 2008. DOI:10.1248/bpb.31.1626 S. 1626 – 1630.

Literatúra
----------

* ČUMLIVSKÁ, Anna. *Maunál japonského laku*. Praha : UMPRUM, 2016. ISBN 978-80-87989-02-9.
* SLÁNSKY, Bohuslav. *Technika v malířske tvorbě: malířský a restaurátorský materiál*. 1. vyd. Praha : Státni nakladatelství technické literatury, 1973. S. 186.
* KÜHLENTHAL, Michael. *Japanische und europäische Lackarbeiten*. Mníchov : Karl. M. Lipp, 2000. ISBN 3-87490-703-1.
* KÜHLENTHAL, Michael. *Ostasiatische und europäische Lacktechniken*. Mníchov : Karl. M. Lipp, 2000. ISBN 3-87490-710-4.

Iné projekty
------------

CommonsWikidruhyWikislovník
* Spolupracuj na Commons Commons ponúka multimediálne súbory na tému **Sumachovec fermežový**
* Spolupracuj na Wikidruhoch Wikidruhy ponúkajú informácie na tému **Sumachovec fermežový**
* Spolupracuj na Wikislovníku Wikislovník ponúka heslo ****Sumachovec fermežový****

Externé odkazy
--------------

* Toxicodendron vernicifluum
* Škumpa lakodárna

Zdroj
-----

*Tento článok je čiastočný alebo úplný preklad článku Toxicodendron vernicifluum na anglickej Wikipédii.*